Diari Oficial de la Generalitat Valenciana


Sumari del DOGV 8873, del 04-08-2020 (2020/6396)

RESOLUCIÓ de 31 juliol de 2020, de la directora general d'Inclusió Educativa, per la qual es regula, amb caràcter experimental, l'organització dels centres específics d'Educació Especial de titularitat de la Generalitat com a centres de recursos.
------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8873

Data del DOGV
:   04-08-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/6396


Data del document
:   31-07-2020

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * centre d'ensenyament
    * legislació

RESOLUCIÓ de 31 juliol de 2020, de la directora general d'Inclusió Educativa, per la qual es regula, amb caràcter experimental, l'organització dels centres específics d'Educació Especial de titularitat de la Generalitat com a centres de recursos. [2020/6396]  
Índex  
Primer. Objecte i àmbit d'aplicació  
Segon. Centres d'Educació Especial com a centres de recursos  
Tercer. Equip de coordinació del centre de recursos  
Quart. Equip d'intervenció del centre de recursos  
Cinqué. Funcions dels membres del centre de recursos  
Sisé. Procediment per a la sol·licitud d'intervenció del centre de recursos  
Seté. Participació en accions formatives  
Huité. Despeses  
Nové. Disposicions finals  
  
El Decret 104/2018, de 27 de juliol, del Consell, pel qual es desenvolupen els principis d'equitat i d'inclusio en el sistema educatiu valencia, en l'article 23, estableix les funcions que tenen els Centres d'Educació Especial com a centres de recursos, i indica que per a dur a terme les funcions d'assessorament i foment de la inclusio en els centres ordinaris, han d'actuar de manera coordinada amb els serveis especialitzats d'orientació i amb els centres de formació, innovació i recursos educatius (CEFIRE).  
L'Ordre 20/2019, de 30 d'abril, de la Conselleria d'Educacio, Investigacio, Cultura i Esport, per la qual es regula l'organització de la resposta educativa per a la inclusio de l'alumnat en els centres docents sostinguts amb fons públics del sistema educatiu valencia, en l'article 50, estableix que els Centres d'Educacio Especial, com a centres de recursos, donen assessorament i suport als centres ordinaris en la resposta educativa i en els processos de transformació cap a la inclusio, conjuntament amb els serveis especialitzats d'orientació i els CEFIRE.  
  
Dins d'aquest marc, per tant, els Centres d'Educació Especial esdevenen serveis de l'àmbit sociocomunitari que donen assessorament i suport als centres ordinaris en la resposta educativa a l'alumnat amb necessitats educatives especials i en els processos de transformació cap a la inclusió, tot aprofitant l'ampla experiència, compromís i competència que tenen en aquest àmbit.  
De conformitat amb el Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions, d'acord amb el Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat i amb el Decret 141/2019, de 12 de juliol, del Consell, pel qual es nomena la persona titular de la Direcció General d'Inclusió Educativa, resolc:  
  
  
Primer. Objecte i àmbit d'aplicació  
1. Aquestes instruccions tenen per objecte regular, d'acord amb el Decret 104/2018, de 27 de juliol, l'organització i el funcionament dels centres públics d'Educació Especial com a centres de recursos, per a facilitar assessorament i suport als centres ordinaris públics d'ensenyaments no universitaris en els processos de transformació cap a la inclusió i en la resposta educativa a l'alumnat amb necessitats educatives especials derivades de trastorn de l'espectre autista (TEA), discapacitat motriu, auditiva i intel·lectual i trastorns greus de la conducta.  
  
2. Els centres d'Educació Especial, desenvoluparan les actuacions com a centres de recursos en els centres ordinaris ubicats dins l'àmbit geogràfic d'actuació especificat en l'annex IV. Els àmbits d'especialització de cada centre es poden consultar a la pàgina web de la Direcció General d'Inclusió Educativa.  
3. Els centres privats concertats d'educació especial també poden acollir-se a allò que disposa aquesta resolució, en el marc de la seua autonomia i amb els recursos propis.  
  
Segon. Centres d'Educació Especial com a centres de recursos  
1. Els Centres d'Educacio Especial, com a centres de recursos, han de desenvolupar les tasques complementàries seguents:  
a) Assessorar els equips educatius dels centres ordinaris en la resposta a l'alumnat amb necessitats educatives especials, mitjançant sessions informatives, i reunions de coordinació en els àmbits següents:  
  
- Sensibilització al claustre i a la comunitat educativa.  
- Detecció de necessitats i barreres a la inclusió de l'alumnat.  
- Accessibilitat personalitzada amb mitjans comuns i específics o singulars, segons l'article 11, adaptacions d'accés, de l'Ordre 20/2019, de 30 d'abril.  
- Mesures individualitzades per a l'aprenentatge, adaptacions curriculars individuals significatives i programes personalitzats amb suports personals especialitzats (comunicació, llenguatge i parla, lectura, escriptura, autonomia personal, aprenentatge motor, etc.).  
- Mesures personalitzades per a la participació i programes específics amb suports especialitzats dirigits a l'alumnat que presenta alteracions greus de conducta.  
- Pla d'actuació personalitzat (PAP), des de la perspectiva de la planificació centrada en la persona.  
- Orientació i suport a les famílies.  
- Orientació sociolaboral.  
b) Oferir orientació en temes relacionats amb suports materials i equipament didactic: fons bibliogràfic, documents curriculars, tecnologies de la informació i la comunicació, per donar resposta educativa a l'alumnat amb necessitats educatives especials.  
c) Col·laborar en la valoració i seguiment sobre l'adequació i la utilització dels productes de suport i sistemes de comunicació.  
d) Facilitar atenció de fisioteràpia a l'alumnat escolaritzat en els centres ordinaris, quan així ho determine l'informe sociopsicopedagògic. Aquesta atenció es pot facilitar en el centre ordinari o en el centre d'Educació Especial, en el cas que, per a la intervenció, siguen necessaris equipaments o materials que no poden traslladar-se. La intervenció del personal fisioterapeuta en el centre ordinari inclou també les orientacions i pautes facilitades als equips educatius per a la correcta atenció de l'alumnat.  
e) Col·laborar amb els serveis especialitzats d'orientació en la valoració de l'alumnat amb necessitats educatives especials per al qual s'ha de proposar o revisar la modalitat d'escolarització.  
f) Participar en accions formatives dirigides als equips educatius i a la resta de personal del centre, coordinades pel CEFIRE corresponent.  
  
  
Tercer. Equip de Coordinació del centre de recursos  
1. Per a dur endavant les tasques atribuïdes com a centres de recursos, els centres d'Educació Especial han d'establir les estructures necessàries per a garantir la coordinació entre les persones implicades i oferir la resposta més adient. Amb aquest objectiu, es crearà un equip de coordinació, que tindrà la composició mínima següent:  
- Un o una docent, preferentment de l'especialitat de Pedagogia Terapèutica amb destinació definitiva en el centre, que assumirà la funció de coordinació del centre de recursos.  
- Una persona de l'equip directiu.  
- La persona especialista d'orientació educativa que atén el centre.  
  
2. L'equip de coordinació té la funció d'analitzar les sol·licituds rebudes i determinar, segons el cas, el tipus d'intervenció i les persones professionals més adients per a dur-la a terme, tenint en compte la seua especialització i experiència prèvia.  
  
Quart. Equip d'Intervenció del centre de recursos  
L'equip d'intervenció podrà estar compost per qualsevol professional de l'equip educatiu de la plantilla del centre que, en relació a la sol·licitud, decidisca l'equip de coordinació, d'acord amb la seua especialitat i experiència prèvia.  
  
Cinqué. Funcions dels membres del centre de recursos  
1. La persona coordinadora del centre de recursos té les funcions següents:  
a) Contactar amb el centre sol·licitant per compilar informació i recavar dades sobre la situació.  
b) Convocar l'equip de coordinació, a petició de la direcció del seu centre.  
c) Comunicar al centre sol·licitant el Pla d'intervenció.  
d) Convocar l'equip d'intervenció que haja determinat l'equip de coordinació.  
e) Coordinar les accions entre el centre d'Educació Especial i el centre ordinari.  
f) Realitzar el seguiment dels casos i mantindre el contacte amb el centre sol·licitant, per tal de garantir que el servei concloga amb èxit.  
g) Comunicar a la direcció d'estudis l'horari de dedicació del personal implicat en la intervenció sol·licitada, a fi d'organitzar l'horari de substitucions, si és necessari.  
h) Gestionar els recursos tècnics i supervisar el préstec de material del centre que puga derivar d'un assessorament.  
2. La persona especialista d'orientació educativa del centre té les funcions següents:  
a) Coordinar-se amb el servei especialitzat d'orientació del centre sol·licitant per a recollir, si és el cas, informació complementària.  
b) Facilitar assessorament en relació a la sol·licitud d'intervenció, d'acord amb les seues funcions professionals i àmbit de competència.  
  
c) Col·laborar amb els serveis especialitzats d'orientació en la valoració de l'alumnat amb necessitats educatives especials per al qual s'ha de proposar o revisar la modalitat d'escolarització.  
3. El personal docent especialista de Pedagogia Terapèutica i d'Audició i Llenguatge té les funcions següents:  
a) Realitzar assessorament en relació a la sol·licitud d'intervenció, d'acord amb les seues funcions professionals i àmbit de competència.  
  
b) Col·laborar amb els serveis especialitzats d'orientació en la valoració de l'alumnat amb necessitats educatives especials per al qual s'ha de proposar o revisar la modalitat d'escolarització.  
c) Col·laborar amb l'equip directiu i el personal especialista d'orientació educativa en el procediment de sol·licitud de productes de suport per a l'alumnat amb necessitats educatives especials.  
4. El personal docent especialista d'Educació Física i Música realitzarà assessorament en relació amb la sol·licitud d'intervenció, d'acord amb les seues funcions professionals i àmbit de competència.  
5. La persona educadora d'Educació Especial realitzarà assessorament en relació a la sol·licitud d'intervenció, d'acord amb les seues funcions professionals i àmbit de competència.  
6. El personal fisioterapeuta té les funcions següents:  
a) Donar pautes i orientacions als equips educatius dels centres ordinaris, per a la resposta educativa a l'alumnat amb necessitats educatives especials derivades de discapacitat motriu: pautes d'activitats, moviments, canvis posturals, relaxació, higiene postural, etc.  
  
b) Col·laborar amb l'equip directiu i el personal especialista d'orientació educativa en el procediment de sol·licitud de productes de suport per a l'alumnat amb necessitats educatives especials.  
c) Col·laborar amb els serveis especialitzats d'orientació en la valoració de l'alumnat amb necessitats educatives especials que deriven d'una discapacitat motriu per al qual s'ha de proposar o revisar la modalitat d'escolarització.  
7. El personal d'infermeria escolar prestarà assessorament telefònic o per mitjans telemàtics, en relació a la sol·licitud d'intervenció, d'acord amb les seues funcions professionals i àmbit de competència.  
  
Sisé. Procediment per a la sol·licitud de la intervenció del centre de recursos  
1. La Comissió de Coordinació Pedagògica acordarà, després d'haver aplicat les diferents mesures de tots els nivells de resposta a la inclusió, la necessitat de la intervenció del centre de recursos.  
2. La direcció del centre, amb l'assessorament, si escau, de la persona especialista d'orientació educativa, emplenarà el document «Sol·licitud d'Intervenció del centre de recursos» (Annex I) i el trametrà per correu electrònic i amb registre d'eixida a la direcció del centre d'Educació Especial de referència.  
3. Una vegada rebuda la sol·licitud, la direcció del centre la traslladarà a la persona coordinadora del centre de recursos perquè convoque l'equip de coordinació i analitzen el cas, i decidisquen el tipus d'intervenció i, si és el cas, el personal que formarà part de l'equip d'intervenció. Així mateix, la persona coordinadora es posarà en contacte amb el centre sol·licitant, preferiblement per telèfon o mitjans telemàtics, amb l'objectiu de recavar informació complementària.  
4. Si es considera que la sol·licitud pot atendre's pel centre de recursos, l'equip d'intervenció elaborarà la proposta d'intervenció més adient, mitjançant el document «Planificació de la intervenció» (Annex II).  
  
5. Si, per les característiques de la intervenció, aquesta no pot atendre's des del centre de recursos, el document «Planificació de la intervenció» (Annex II) indicarà la proposta més adient, com pot ser la derivació a un altre centre d'Educació Especial que tinga major especialització en l'àmbit o la recomanació d'accions formatives.  
  
6. En qualsevol dels casos, la persona coordinadora ha de remetre a la direcció del centre sol·licitant, mitjançant correu electrònic, l'annex II.  
7. Durant el procés d'intervenció, la persona coordinadora del centre de recursos es reunirà periòdicament amb l'equip d'intervenció i mantindrà contacte amb el centre sol·licitant per fer-ne el seguiment.  
  
8. Una vegada finalitzada la intervenció, les persones implicades del centre de recursos junt amb les persones destinatàries de la intervenció, emplenaran el document «Valoració de la intervenció» (Annex III) i el traslladaran a la persona coordinadora del centre de recursos, perquè en trameta una còpia al centre sol·licitant i l'arxive.  
9. En el cas que la intervenció s'haja derivat a un altre centre de recursos, aquest remetrà al centre ordinari sol·licitant i al centre de recursos de referència una còpia de la «Planificació de la intervenció» (Annex II) i, en finalitzar la intervenció, una còpia del document «Valoració de la intervenció» (Annex III).  
  
Seté. Participació en accions formatives  
1. Els centres ordinaris poden incloure en el seu programa d'activitats formatives (PAF) accions relacionades amb la resposta educativa a l'alumnat amb necessitats educatives especials que compten amb la participació del personal dels centres d'Educació Especial.  
2. Quan el centre de recursos recomana al centre sol·licitant, mitjançant l'annex II, la necessitat de formació, la persona coordinadora de formació del centre ordinari haurà de contactar amb el seu CEFIRE territorial de referència per acordar el format més adient a la necessitat, podent contar com a ponents amb personal del centre de recursos.  
  
3. Si s'ha de realitzar alguna sessió informativa, el centre de recursos podrà programar-la amb el centre sol·licitant.  
4. Les accions formatives s'han d'ajustar al marc normatiu i les directrius establides per l'òrgan amb competències en formació del professorat.  
  
Huité. Despeses  
1. La implementació d'aquesta resolució no pot tindre cap incidència en la dotació de tots i cada un dels capítols de despesa assignats a la conselleria competent en matèria d'educació, que en tot cas han de ser atesos amb els mitjans personals i materials que té assignats.  
  
2. Les despeses pel desplaçament del personal dels centres de recursos als centres ordinaris s'abonaran segons determina el Decret 24/1997, d'11 de febrer, del Govern Valencià, sobre indemnitzacions per raó del servei i gratificacions per serveis extraordinaris.  
3. De les despeses generades per l'elaboració de recursos materials se'n faran càrrec els centres sol·licitants de la intervenció.  
  
Nové. Avaluació de les intervencions  
1. Tenint en compte el caràcter experimental dels centres d'Educació Especial com a centres de recursos, la direcció general competent en matèria d'Inclusió Educativa establirà els mecanismes i procediments per fer-ne el seguiment i valorar el seu funcionament.  
2. Complementàriament, els centres de recursos han d'avaluar cadascuna de les sol·licituds rebudes i intervencions realitzades, mitjançant l'Annex III.  
  
Desé. Disposicions finals  
1. La direcció dels Centres d'Educació Especial adoptarà les mesures necessàries per a difondre, entre els centres de la seua zona d'influència, indicats en l'annex IV, la informació de les tasques que com a centres de recursos realitzen i les condicions d'aquestes.  
2. La Inspecció d'Educació vetlarà pel compliment del contingut d'aquesta resolució.  
3. En tant que centres prestataris de serveis d'assessorament a centres ordinaris, en els termes que es regulen a través d'aquesta resolució, totes les actuacions que desenvolupen els centres d'Educació Especial com a centres de recursos, s'han d'incloure en la Programació general anual (PGA) i en la Memòria de final de curs.  
4. Els centres d'Educació Especial de titularitat de la Generalitat comptaran amb la dotació de personal suficient per al desenvolupament del projecte centre de recursos.  
  
València, 31 de juliol de 2020.- La directora general d'Inclusió educativa: Raquel Andrés Gimeno.